**Gândind la tine**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Gândind la tine fruntea-acum mă doare.

Nu ştiu ce rost mai are-a mea viaţă

Când n-am avut o clipă de dulceaţă:

Amar etern şi visuri pieritoare!

De ce în noapte glasul tău îngheaţă!

Vedea-vor ochii-mi înc-o dată oare

Frumosul trup, – femeie zâmbitoare! –

Ce mi-a fost dat să-l strâng o clipă-n braţe?

Tu, blond noroc al unui vis deşert,

Tu, visul blond unui noroc ce nu e,

De-i mai veni, să ştii că nu te iert.

Căci dorul meu mustrări o să-ţi tot spuie

Şi sărutându-te am să te cert

Cu dezmierdări cum n-am spus nimănuie.